АҞӘА, нанҳәа 6 – Sputnik. Ацәқәырԥеисра иахҟьаны Гагра аӡәы дҭахеит, аҽаӡәы уажәгьы иԥшаара иаҿуп ҳәа рыҩуеит Аԥсны Аҭагылазаашьа ҷыдақәа рзы аминистрра аԥшааҩцәа Facebook аҿы.
4 баллк иҟаз амшынцәқәырԥараан 19 шықәса зхыҵуаз Очамчыра ауаҩԥсы ацәқәырԥа амшын агәахьы дагеит. Уи уажәы иԥшаара иаҿуп.
Ахҭыс азы АҶА аҷаԥшьаҩ ипульт ахь адырра ҟаҵан асааҭ 11:10 рзы.
"Амшынцәқәырԥара 4 баллк ианыҟоу аԥшааратә шхәақәа амшын рыхҵара залшом. Убри азы АҶА аверталиот ахархәара аҭан. Аха аԥшаарақәа лҵшәадахеит. Макьанагьы аусурақәа ирыцаҳҵоит", - рҳәеит аусбарҭаҿы.
Уи адагьы, нанҳәа 5 асааҭ 16:30 рзы АҶА аусзуҩцәа амшын далыргеит 1984 шықәса рзы ииз Москва ауаҩԥсы. Иара гагратәи ахәышәтәырҭахь днаган, аха аамҭақәак рышьҭахь иԥсҭазаара далҵит.